10 ሚሊዮን ሴቶች የሚሳተፉበት የዜግነት አገልግሎት ተጀመረ
 – በሴቶች ብቻ የችግኝ ተከላ ተካሂዷልዱከም፡- በኦሮሚያ ክልል 10 ሚሊዮን ሴቶች የሚሳተፉበት የኦሮሚያ የዜግነት አገልግሎት መጀመሩን ተገለፀ። በሴቶች ብቻ የችግኝ ተከላ መርሐ ግብር ተከናውኗል። የኦሮሚያ ሴቶችና ህፃናት ቢሮ ኃላፊ ወይዘሮ ሙና አህመድ መርሐ ግብሩ ትናንት በዱከም ከተማ በተጀመረበት ወቅት እንደተናገሩት፤ በዕለቱ 10 ሚሊዮን ሴቶች በዜግነት አገልግሎት ሥራ ላይ ተሳትፈዋል። በክልል ደረጃ 3 ነጥብ 7 ሚሊዮን ችግኞች የተተከሉ ሲሆን፤ በመላ ክልሉ 650 ዩኒት ደም ልገሳ ተካሂዷል። በዕለቱም በሴቶች ብቻ አራት ሺ ችግኞች በዱከም ከተማ የተተከለ ሲሆን በተጨማሪም 550 ሺ ብር ግምት ያለው ቁሳቁስ ለአቅመ ደካሞችና ለተማሪዎች ልገሳ መደረጉን ኃላፊዋ ጠቁመዋል። በአሁኑ ወቅት በአገሪቱ የተጀመረውን ለውጥም በተመቻቸ ሁኔታ ለማስቀጠል ሴቶች የላቀ ሚና እንዳላቸው አመልክተው፤ አሁንም የነቃ ተሳትፎ ሊያደርጉ እንደሚገባ አስገንዝበዋል። የኦሮሚያ የዜግነት አገልግሎት ተግባራት በቀጣይም ተጠናከሮ እንደሚቀጥል አረጋግጠዋል። የኢፌዲሪ የሴቶችና ሕፃናት ሚኒስትር ዴኤታ ወይዘሮ ስመኝ ውቤ በበኩላቸው እንዳስታወቁት፤ በኦሮሚያ ብቻ ሳይሆን በመላ አገሪቱ ዘርፈ ብዙ እንቅስቃሴዎች እየተደረጉ ነው። ከሁለት ሳምንት በፊት 350 ሚሊዮን በላይ ችግኞችን በመትከል በዓለም ላይ ከፍተኛ ዝና ያተረፈ ሥራ ተከናውኗል። ይሁንና አሁንም እያከናወኑ ያሉ ሥራዎች በቀጣይ ተጠናክረው እንዲቀጥሉ ሁሉም ዜጎች ኃላፊነታቸውን ሊወጡ ይገባል። እንደሚኒስትር ዴኤታዋ ገለፃ፤ እንደ ክልል የተጀመረው ሥራ የሚበረታታ ሲሆን ይህ በሌሎች ክልሎችና የሴቶች አደረጃጀቶች እንደ ሥራ ባህል ተጠናከሮ እንዲቀጥል ሴቶች የላቀ ድርሻ አላቸው። ይህም ብቻ ሳይሆን ኢትዮጵያ 2020
የሴቶችን ግርዛት እና በሴቶች ላይ የሚደርሰውን ፆታዊ ጥቃት ለመከላከል ፍኖተ ካርታ ነድፋ እየሠራች ሲሆን፤ ህዝቡ ከመንግሥት ጎን ሊቆም ይገባል። በመርሐ ግብሩ ላይ የነበሩ ተሳታፊዎች በበኩላቸው፤ በዚህ ዓመት የተጀመረው የዜግነት አገልግሎት ለልማት በተባበረ ክንድ ለውጥ ለማምጣት እንደሚችል ማሳያ መሆኑን ተናግረዋል። በተለይም ደግሞ የሴቶችን ዘርፈ ብዙ እንቅስቃሴና ጥረት ማጠናከር የተሻለ ለውጥ ለማምጣት ትልቅ ሚና ያለውም መሆኑንም አስረድተዋል። በቀጣይም በትጋት እንደሚሳተፉም አረጋግጠዋል። በመርሐ ግብሩ የኦሮሚያ ክልል ሲቪል ሰርቪስ ቢሮ ሠራተኞች፣ ፓርላማ አባላት፣ የጨፌ ኦሮሚያ አባላት፣ አባገዳዎች እና የሴት ሊጎች ተሳትፈዋል።አዲስ ዘመን ነሃሴ 11/2011 ክፍለዮሐንስ
አንበርብር 